b'\n_START_ARTICLE_\nStan Lee\n_START_SECTION_\nBiografia\n_START_PARAGRAPH_\nNascut el 28 de desembre de 1922 en un pis llogat prop de Central Park, Stanley Martin Lieber era el primog\xc3\xa8nit d\'un matrimoni d\'immigrants jueus romanesos; poc despr\xc3\xa9s, la fam\xc3\xadlia es vei\xc3\xa9 obligada a mudar-se m\xc3\xa9s al nord de Manhattan durant la gran depressi\xc3\xb3 de 1929._NEWLINE_Sa mare, Celia Solomon, fon la primera en aplaudir les dots art\xc3\xadstiques del jove Stanley: aficionat a la literatura i a les pel\xc2\xb7l\xc3\xadcules d\'Errol Flynn, el jove Stanley reb\xc3\xa9 la influ\xc3\xa8ncia d\'escriptors cl\xc3\xa0ssics com William Shakespeare, Charles Dickens, Mark Twain, Edgar Allan Poe i Franklin W. Dixon o els pol\xc3\xadtics Franklin Delano Roosevelt i Winston Churchill, per\xc3\xb2 tamb\xc3\xa9 la del seu mestre d\'escola, del qual recorda com interrompia la classe per a contar hist\xc3\xb2ries d\'un jugador de beisbol fictici. Per aix\xc3\xb2, Lee va decidir que \xc2\xabd\'escriure alguna cosa, la faria divertida per als lectors.\xc2\xbb_NEWLINE_Quan Lee tenia vuit anys va n\xc3\xa9ixer el seu \xc3\xbanic germ\xc3\xa0, Larry Lieber. Les mudances van continuar, portant-los a viure al Bronx, on Lee va cursar la secund\xc3\xa0ria. Ja en aquesta \xc3\xa8poca era un lector vora\xc3\xa7 i un escriptor aficionat, i fins i tot va arribar a treballar escrivint necrol\xc3\xb2giques per a una ag\xc3\xa8ncia de not\xc3\xadcies i ressenyes de premsa per al National Tuberculosis Center, entre moltes altres feines._NEWLINE_El 1939, amb 16 anys, es va graduar. El seu oncle Robbie Solomon era el cunyat de l\'editor de revistes pulp i c\xc3\xb2mics Martin Goodman, gr\xc3\xa0cies a la qual cosa Lee va entrar d\'assistent a la nova divisi\xc3\xb3 de la companyia de Goodman: Timely Comics (anys despr\xc3\xa9s, a la d\xc3\xa8cada dels 60, Timely es va convertir en Marvel Comics). L\'editor, Joe Simon, el va contractar, tot i que no est\xc3\xa0 clar com va anar: a la seva biografia Excelsior! The Amazing Life of Stan Lee diu que va ser pel seu oncle que va comen\xc3\xa7ar tot; per\xc3\xb2 en algunes confer\xc3\xa8ncies ha dit que va veure un anunci al diari i que ni tan sols sabia que publicaven c\xc3\xb2mics._NEWLINE_El 1941 es va publicar el primer treball del jove Stanley Lieber: Captain America Foils de Traitor\'s Revenge, al n\xc3\xbamero 3 de Captain America Comics. Ja utilitza el pseud\xc3\xb2nim de Stan Lee. Segons ha confessat en alguna ocasi\xc3\xb3, la seva intenci\xc3\xb3 era mantenir el seu nom real per a prop\xc3\xb2sits m\xc3\xa9s "literaris". Pel que fa al c\xc3\xb2mic en q\xc3\xbcesti\xc3\xb3, Lee va introduir-hi el fam\xc3\xb3s escut del Capit\xc3\xa0, tota una icona del personatge._NEWLINE_Aquest mateix any Lee ja va crear el seu primer personatge: Destroyer, al n\xc3\xbamero 6 de Mystic Comics, corresponent a l\'agost de 1941. El mateix mes van apar\xc3\xa8ixer Father Time a Captain America Comics i Jack Frost a USA Comics._NEWLINE_Pocs mesos despr\xc3\xa9s una baralla entre Goodman i Simon acaba amb la dimissi\xc3\xb3 d\'aquest i del seu segon, Jack Kirby, i Goodman nomena Lee, amb nom\xc3\xa9s 19 anys, nou editor. El seu talent pels negocis va resultar ser tan gran que es va mantenir al c\xc3\xa0rrec fins que el 1972 succe\xc3\xad Goodman._NEWLINE_El 1942 Lee va ingressar a l\'ex\xc3\xa8rcit, on es dedic\xc3\xa0 a escriure manuals i esl\xc3\xb2gans i a dibuixar. Durant la Segona Guerra Mundial, Lee va servir en el Cos de Senyalitzaci\xc3\xb3, on es dedicava a escriure manuals d\'instrucci\xc3\xb3 i a guionitzar pel\xc2\xb7l\xc3\xadcules d\'entrenament: com a tal, fou un dels nou reclutes junt amb William Saroyan en ser classificat per l\'ex\xc3\xa8rcit com a \xc2\xabdramaturg\xc2\xbb._NEWLINE_El 5 de desembre de 1947 es va casar amb Joan Clayton, amb qui el 1950 va tenir una filla, la Joan Celia, "J.C.". El 1953 van tenir una altra filla, Jan, que va morir al cap de tres dies._NEWLINE_Els anys 50, quan la companyia era coneguda com a Atlas Comics, Lee va escriure hist\xc3\xb2ries de tots els g\xc3\xa8neres, des de terror fins a western, passant pel rom\xc3\xa0ntic i la ci\xc3\xa8ncia-ficci\xc3\xb3. Aix\xc3\xb2 el va portar a un desencant amb la seva traject\xc3\xb2ria fins a plantejar-se, a la fi de la d\xc3\xa8cada, abandonar. Per\xc3\xb2 aleshores va arribar el que s\'anomena la \xc2\xabRevoluci\xc3\xb3 Marvel\xc2\xbb.\n_START_SECTION_\nRevoluci\xc3\xb3 Marvel\n_START_PARAGRAPH_\nL\'\xc3\xa8xit de DC Comics a final dels anys 1950 amb els c\xc3\xb2mics de Flash i La Lliga de la Just\xc3\xadcia van fer que Goodman encarregu\xc3\xa9s a Lee de crear un altre "s\xc3\xbaper equip". Paral\xc2\xb7lelament, la dona de Lee l\'animava a escriure el que realment l\'interessava. I Jack Kirby li proposava crear superherois amb problemes que no poguessin resoldre amb els seus poders, problemes com ara de diners o de relacions personals. El resultat van ser Els 4 Fant\xc3\xa0stics._NEWLINE_L\'\xc3\xa8xit immediat i absolut del grup va fer que els seus creadors comencessin a treure tota una nova s\xc3\xa8rie de personatges. Amb el mateix Kirby, Lee va crear Hulk, Iron Man, El Poder\xc3\xb3s Thor i X-Men; amb Bill Everett el Daredevil; i amb Steve Ditko el Doctor Estrany i el personatge m\xc3\xa9s fam\xc3\xb3s de la Marvel: Spiderman._NEWLINE_Per\xc3\xb2 la revoluci\xc3\xb3 Marvel va anar m\xc3\xa9s enll\xc3\xa0 dels personatges, tractant la mateixa relaci\xc3\xb3 entre els lectors (la comunitat de fans) i l\'autor. Va ser Lee qui va introduir una pr\xc3\xa0ctica avui molt habitual, com \xc3\xa9s la d\'incloure en la splash page inicial un r\xc3\xa8tol amb els noms, no nom\xc3\xa9s del guionista i el dibuixant, sin\xc3\xb3 tamb\xc3\xa9 de l\'entintador i el retolista. A m\xc3\xa9s, cada publicaci\xc3\xb3 inclo\xc3\xafa not\xc3\xadcies sobre l\'entorn Marvel en un estil amist\xc3\xb3s i senzill._NEWLINE_Durant aquesta d\xc3\xa8cada dels 60, Lee va estar implicat en la creaci\xc3\xb3 de la major part de les s\xc3\xa8ries de Marvel. A m\xc3\xa9s a m\xc3\xa9s, feia de moderador en la secci\xc3\xb3 de cartes dels lectors, i va escriure una columna mensual anomenada Satan\'s Soapbox._NEWLINE_Lee va utilitzar un sistema de creaci\xc3\xb3, no inventat per ell, per\xc3\xb2 s\xc3\xad popularitzat, que degut al seu \xc3\xa8xit va passar a anomenar-se el "sistema Marvel": consistia en la creaci\xc3\xb3 d\'una idea original entre Lee i el dibuixant que, posteriorment, Lee redactava en una breu sinopsi (m\xc3\xa9s que no pas un gui\xc3\xb3) pel seu compte; d\'acord amb aquesta sinopsi, el dibuixant feia les p\xc3\xa0gines que hagu\xc3\xa9s de tenir la hist\xc3\xb2ria; a continuaci\xc3\xb3, Lee hi escrivia els globus; i, finalment, s\'entintava i s\'hi donava color, si era el cas. \xc3\x89s a dir, que ambd\xc3\xb3s creadors eren co-guionistes._NEWLINE_Una conseq\xc3\xbc\xc3\xa8ncia d\'aquesta forma de treballar \xc3\xa9s que el cr\xc3\xa8dit de molts dels c\xc3\xb2mics Marvel de l\'\xc3\xa8poca est\xc3\xa0 for\xc3\xa7a discutit, i que molts historiadors considerin que autors com Ditko o Kirby no van ser tan reconeguts com mereixien. Com a exemple, hi ha la disputa pel personatge de Spiderman entre Lee i Ditko, que de moment sembla haver acabat amb el reconeixement de la co-creaci\xc3\xb3 del personatge als cr\xc3\xa8dits de les pel\xc2\xb7l\xc3\xadcules de Sam Raimi._NEWLINE_A banda de pol\xc3\xa8miques, el baby boom de la segona postguerra mundial va proveir els c\xc3\xb2mics de Lee d\'un massiu p\xc3\xbablic adolescent que va connectar amb els seus personatges._NEWLINE_El 1971 molts historiadors consideren que Lee va canviar el Comics Code de facto. El departament de Salut, Educaci\xc3\xb3 i Benestar del Govern dels EUA li va demanar que fes una hist\xc3\xb2ria sobre els perills de les drogues, i Lee va fer una hist\xc3\xb2ria en tres parts on el millor amic de Peter Parker, l\'\xc3\xa0lter ego de Spiderman, es feia addicte a les pastilles. La hist\xc3\xb2ria havia de sortir als n\xc3\xbameros 96 a 98 de la revista Amazing Spider-Man, per\xc3\xb2 l\'autoritat responsable del Comics Code (la Comics Code Authority, CCA) la va refusar perqu\xc3\xa8 hi sortia el consum de drogues, considerant irrellevant el context de la hist\xc3\xb2ria. Lee, amb el consentiment del seu cap, va publicar el c\xc3\xb2mic sense el segell de la CCA. Els c\xc3\xb2mics es van vendre b\xc3\xa9 i van guanyar premis per la seva tasca de conscienciaci\xc3\xb3 social, i la CCA va acabar per relaxar el Comics Code per permetre, entre altres coses, l\'aparici\xc3\xb3 de les drogues en contexts en qu\xc3\xa8 se les present\xc3\xa9s com a negatives._NEWLINE_A m\xc3\xa9s, Lee va defensar l\'\xc3\xbas del c\xc3\xb2mic com a eina de den\xc3\xbancia social, apareixent en les seves obres sovint den\xc3\xbancies del racisme i l\'homof\xc3\xb2bia. I, a difer\xc3\xa8ncia d\'altres editorials adre\xc3\xa7ades al p\xc3\xbablic juvenil, Lee va incorporar un l\xc3\xa8xic m\xc3\xa9s sofisticat als seus di\xc3\xa0legs. En refer\xc3\xa8ncia a aix\xc3\xb2, el mateix Lee ha arribat a dir: "If a kid has to go to a dictionary, that\'s not the worst thing that could happen" ("Si un noi ha d\'utilitzar el diccionari, no \xc3\xa9s el pitjor que podria passar").\n_START_SECTION_\nDespr\xc3\xa9s de la revoluci\xc3\xb3\n_START_PARAGRAPH_\nAls anys 70 Stan Lee va esdevenir la cara visible de la Marvel i, de mica en mica, tota una icona popular. Va participar en convencions de c\xc3\xb2mic per tota la geografia dels EUA i va donar confer\xc3\xa8ncies en diferents universitats. El 1981 va mudar-se a Calif\xc3\xb2rnia per desenvolupar les adaptacions a cinema i televisi\xc3\xb3 dels personatges Marvel. All\xc3\xa0 va con\xc3\xa8ixer l\'advocat Peter Paul, que va aconseguir un contracte de no exclusivitat amb la Marvel per primera vegada en la vida de Lee, gr\xc3\xa0cies a la qual cosa ha pogut desenvolupar des del 1998 un nou projecte de superherois, ara a Internet, sota el nom de Stan Lee Media._NEWLINE_Malauradament, l\'any 2000 es va descobrir un frau per part de Peter Paul i un directiu, Stephan Gordon, i l\'any seg\xc3\xbcent l\'empresa va fer fallida i gaireb\xc3\xa9 va desapar\xc3\xa8ixer. Paul va fugir al Brasil, d\'on va ser extradit, jutjat i condemnat. Lee, per\xc3\xb2, mai va ser implicat en l\'afer._NEWLINE_Al nou mil\xc2\xb7lenni, Lee ha treballat per la gran rival de la Marvel, la DC Comics, traient la l\xc3\xadnia Just Imagine..., en la qual va repensar els grans herois d\'aquesta editorial, com ara Superman, Batman o Wonder Woman._NEWLINE_L\'any 2005 va guanyar un plet contra la Marvel Comics pels drets de les adaptacions al cinema dels seus personatges. Aix\xc3\xb2 no obstant, la seva relaci\xc3\xb3 amb la "casa de les idees" no es va deteriorar, i l\'any seg\xc3\xbcent van commemorar junts el seu 65\xc3\xa8 aniversari traient una l\xc3\xadnia de c\xc3\xb2mics en qu\xc3\xa8 el mateix Lee interaccionava com a personatge amb les seves creacions. Per\xc3\xb2 un nou plet sobre es drets dels personatges va sorgir, i el 2007 la Stan Lee Media va aconseguir guanyar la co-propietat dels personatges i una indemnitzaci\xc3\xb3 de 5 bilions de d\xc3\xb2lars._NEWLINE_Despr\xc3\xa9s de la mort de la seua muller i del seu advocat de sempre, Arthur Lieberman, Lee es trob\xc3\xa0 enmig d\'una s\xc3\xa8rie de pol\xc3\xa8miques: en febrer de 2018 la seua filla pobila, J.C. Lee, amb la qual havien discutit tota la vida per mor de la seua irresponsabilitat, assum\xc3\xad el control financer i legal del patrimoni de son pare; l\'abril de 2018 assist\xc3\xad a una convenci\xc3\xb3 a Silicon Valley en la qual s\'hagu\xc3\xa9 de retratar amb els fans, per\xc3\xb2 li costava estar despert o fins i tot respirar.\n_START_SECTION_\nCinema i televisi\xc3\xb3\n_START_PARAGRAPH_\nEn cadascuna de les pel\xc2\xb7l\xc3\xadcules que es van fer de Marvel, Stan sempre va actuar com a productor executiu fins i tot quan no hi feia un dels seus famosos cameos.'